KOMMISSIONENS BESLUTNING

af 29. november 2007

om gennemførelse af Europa-Parlamentets og Rådets beslutning nr. 573/2007/EF for så vidt angår vedtagelsen af strategiske retningslinjer for 2008-2013

(meddelt under nummer K(2007) 5738)

(Kun den bulgarske, den engelske, den estiske, den finske, den franske, den græske, den italienske, den lettiske, den litauiske, den maltesiske, den nederlandske, den polske, den portugisiske, den rumænske, den slovakiske, den slovenske, den spanske, den svenske, den tjekkiske, den tyske og den ungarske udgave er autentiske)

(2007/815/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets beslutning nr. 573/2007/EF af 23. maj 2007 om oprettelse af Den Europæiske Flygtningefond for perioden 2008-2013 som en del af det generelle program om solidaritet og forvaltning af migrationsstrømme og om ophævelse af Rådets beslutning 2004/904/EF (1), særlig artikel 17, og

ud fra følgende betragtninger:

Retningslinjerne bør fastlægge prioriteterne og i medfør af artikel 14, stk. 4, i beslutning nr. 573/2007/EF de specifikke prioriteter, som sætter de medlemsstater, der ikke er dækket af Samhørighedsfonden, i stand til at øge samfinansieringen af EF-bidraget til 75 % for projekter, som samfinansieres af fonden.

Irland har i henhold til artikel 3 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, ved skrivelse af 6. september 2005 meddelt, at det ønsker at deltage i vedtagelsen og anvendelsen af beslutning nr. 573/2007/EF.

Det Forenede Kongerige har i henhold til artikel 3 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, ved skrivelse af 27. oktober 2005 meddelt, at det ønsker at deltage i vedtagelsen og anvendelsen af beslutning nr. 573/2007/EF.

De i denne beslutning fastsatte foranstaltninger er i overensstemmelse med udtalelse fra det fælles udvalg for solidaritet og forvaltning af migrationsstrømme, som er nedsat ved artikel 56 i Europa-Parlamentets og Rådets beslutning nr. 574/2007/EF af 23. maj 2007 om oprettelse af Fonden for De Ydre Grænser for perioden 2007-2013 som en del af det generelle program om solidaritet og forvaltning af migrationsstrømme (2) —

VEDTAGET FØLGENDE BESLUTNING:

Artikel 1

Retningslinjerne for fastlæggelse af prioriteterne og de specifikke prioriteter for den flerårige programmeringsperiode 2008-2013 findes i bilaget.

Artikel 2

Denne beslutning er rettet til Kongeriget Belgien, Republikken Bulgarien, Den Tjekkiske Republik, Forbundsrepublikken Tyskland, Republikken Estland, Irland, Den Hellenske Republik, Kongeriget Spanien, Den Franske Republik, Den Italienske Republik, Republikken Cypern, Republikken Letland, Republikken Litauen, Storhertugdømmet Luxembourg, Republikken Ungarn, Republikken Malta, Kongeriget Nederlandene, Republikken Østrig, Republikken Polen, Den Portugisiske Republik, Rumænien, Republikken Slovenien, Den Slovakiske Republik, Republikken Finland, Kongeriget Sverige og Det Forenede Kongerige og Nordirland.

(1) EUT L 144 af 6.6.2007, s. 1.

(2) EUT L 144 af 6.6.2007, s. 22.

BILAG

Nedenstående strategiske retningslinjer skal ses som et led i udviklingen af en mere effektiv forvaltning af migrationsstrømme på alle niveauer, som blev indledt af Det Europæiske Råd i Tammerfors i 1999.

Disse retningslinjer skal først og fremmest bidrage til at føre Fællesskabets prioriteter ud i livet for at fremme gennemførelsen af det fælles europæiske asylsystem for hvert af de mål, der er fastsat i artikel 3, stk. 1, i beslutning nr. 573/2007/EF.

Endemålet for det fælles europæiske asylsystem er at skabe lige vilkår gennem et system, der sikrer, at personer, der virkelig har behov for beskyttelse, får adgang til et højt beskyttelsesniveau på ensartede vilkår i alle medlemsstater, samtidig med at personer, der viser sig ikke at have behov for beskyttelse, får en retfærdig og effektiv behandling.

I den forbindelse er Den Europæiske Flygtningefond (herefter kaldet »fonden«) et støtteinstrument for medlemsstaterne i deres bestræbelser på at gennemføre EU’s asylpolitik. Fondens midler kan supplere, fremme og fungere som katalysator for de opstillede mål, mindske forskelle og højne standarderne.

Medlemsstaterne bør i forbindelse med udarbejdelsen af deres udkast til flerårige programmer sørge for, at de tilgængelige midler fra denne fond afsættes til mindst de første to nedenstående prioriteter, mens den tredje er frivillig.

PRIORITET 1: Gennemførelse af de principper og foranstaltninger, som er fastslået i Fællesskabets regelværk inden for asyl, herunder inden for integrationsmålene

Denne prioritet bør bidrage til at sikre passende modtagelsesforhold, rimelige og effektive procedurer og en fuldstændig anvendelse af Genève-konventionen for de målgrupper, der er defineret i fonden, på grundlag af følgende fællesskabsinstrumenter:

a) Rådets forordning (EF) nr. 343/2003 af 18. februar 2003 om fastsættelse af kriterier og procedurer til afgørelse af, hvilken medlemsstat der er ansvarlig for behandlingen af en asylansøgning, der er indgivet af en tredjelandsstatsborger i en af medlemsstaterne (Dublin-forordningen) (1)

b) Rådets forordning (EF) nr. 2725/2000 af 11. december 2000 om oprettelse af »Eurodac« til sammenligning af fingeraftryk med henblik på en effektiv anvendelse af Dublin-konventionen (Eurodac-forordningen) (2)

c) Rådets forordning (EF) nr. 407/2002 af 28. februar 2002 om visse gennemførelsesbestemmelser til forordning (EF) nr. 2725/2000 om oprettelse af »Eurodac« til sammenligning af fingeraftryk med henblik på en effektiv anvendelse af Dublin-konventionen (3)

d) Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf (direktiv om midlertidig beskyttelse) (4)

e) Rådets direktiv 2003/9/EF af 27. januar 2003 om fastlæggelse af minimumsstandarder for modtagelse af asylansøgere i medlemsstaterne (direktiv om modtagelsesforhold) (5)

f) Rådets direktiv 2003/86/EF af 22. september 2003 om ret til familiesammenføring (6), for så vidt angår de bestemmelser, der vedrører flygtninge

g) Rådets direktiv 2004/83/EF af 29. april 2004 om fastsættelse af minimumsstandarder for anerkendelse af tredjelandsstatsborgere eller statsløse som flygtninge eller som personer, der af anden grund behøver international beskyttelse, og indholdet af en sådan beskyttelse (anerkendelsesdirektivet) (7)

h) Rådets direktiv 2005/85/EF af 1. december 2005 om minimumsstandarder for procedurer for tildeling og fratagelse af flygtningestatus i medlemsstaterne (proceduredirektivet) (8).

Inden for denne prioritet kan EF-bidraget forhøjes til 75 % for projekter, som vedrører følgende specifikke prioriteter:

1) foranstaltninger, der sigter mod at tage hensyn til udsatte gruppers særlige behov, herunder uledsagede mindreårige, og mere specifikt foranstaltninger, der tager sigte på at forbedre de definitioner og procedurer, som medlemsstaterne anvender til at identificere de mest udsatte asylansøgere og finde en passende løsning på sådanne behov

2) foranstaltninger, der forbedrer identifikationen af personer, der har brug for international beskyttelse og/eller behandling af deres ansøgninger ved grænserne, bl.a. gennem udvikling af særlige uddannelsesprogrammer.

PRIORITET 2: Udvikling af referenceværktøjer og evalueringsmetoder til at vurdere og forbedre kvaliteten af procedurerne til behandling af ansøgninger om international beskyttelse og understøtte de administrative strukturer for at klare de udfordringer, som det forbedrede praktiske samarbejde med andre medlemsstater har medført.

Inden for denne prioritet kan fællesskabsbidraget forhøjes til 75 % for projekter, som gælder følgende specifikke prioriteter:

1) foranstaltninger til at foretage uafhængige vurderinger af, hvordan det nationale asylsystem virker, og hvordan det kan gøres mere effektivt

2) udvikling af værktøjer til at sikre overensstemmelse i de nationale beslutninger om anvendelsen af EU’s regelværk, såsom at gøre databaser med retspraksis tilgængelige for alle implicerede aktører

3) foranstaltninger til at øge de nationale asylmyndigheders mulighed for at samarbejde med andre medlemsstaters asylmyndigheder, navnlig for at indsamle, analysere og vurdere oplysninger om hjemlande eller -regioner for at dele disse oplysninger med andre medlemsstater.

PRIORITET 3: Foranstaltninger til at forbedre ansvarsfordelingen mellem medlemsstater og tredjelande (frivillig)

Det omfatter bl.a. støtte til medlemsstaternes frivillige indsats vedrørende overførsel af tredjelandsstatsborgere eller statsløse personer fra et tredjeland til en medlemsstat, hvor de får tilladelse til at opholde sig med flygtningestatus eller en status, der giver de samme rettigheder og fordele som flygtningestatus ifølge national lov og fællesskabslov, og overførsel af asylansøgere eller personer under international beskyttelse mellem medlemsstaterne.

Inden for denne prioritet kan fællesskabsbidraget forhøjes til 75 % for projekter, som vedrører følgende specifikke prioriteter:

1) foranstaltninger vedrørende genbosættelse af personer fra et land eller en region, der er udpeget til gennemførelse af et regionalt beskyttelsesprogram

2) foranstaltninger, der tager sigte på at overføre asylansøgere eller personer under international beskyttelse fra medlemsstater, hvis asylsystem er specielt belastet.

(1) EUT L 50 af 25.2.2003. s. 1.

(2) EFT L 316 af 15.12.2000. s. 1.

(3) EFT L 62 af 5.3.2002, s. 1.

(4) EFT L 212 af 7.8.2001, s. 12.

(5) EUT L 31 af 6.2.2003, s. 18.

(6) EUT L 251 af 3.10.2003, s. 12.

(7) EUT L 304 af 30.9.2004, s. 12.

(8) EUT L 326 af 13.12.2005, s. 13.